ಮಹತ್ವದ ಸಲಹೆ ನೀಡಿದ್ದ ಮಾಣಿ ಹುಡುಕಾಟದಲ್ಲಿದ್ದಾರೆ ತೆಂಡಲ್ಕೂರ್

– ನೆಟ್ಟಿಗರ ಸಹಾಯ ಕೋರಿದ ಸಚಿನ್

ಮುಂಬೈ: ಟೀಂ ಇಂಡಿಯಾ ಮಾಜಿ ಆಟಗಾರ ಸಚಿನ್ ತೆಂಡೂಲ್ಕರ್, ತಮಗೆ ವಿಶೇಷ ಸಲಹೆ ನೀಡಿದ್ದ ಮಾಣಿಯ ಹುಡುಕಾಟದಲ್ಲಿದ್ದಾರೆ. ಜೊತೆಗೆ ಆತನ ಹುಡುಕಿ ಕೊಡುವಂತೆ ಸಾಮಾಜಿಕ ಜಾಲತಾಣದ ಮೂಲಕ ಮನವಿ ಮಾಡಿಕೊಂಡಿದ್ದಾರೆ.

ತಮ್ಮ ಟ್ವೀಟ್ ಖಾತೆಯಲ್ಲಿ ವಿಡಿಯೋವೊಂದನ್ನು ಟ್ವೀಟ್ ಮಾಡಿರುವ ಅವರು, ಕೆಲವು ವರ್ಷಗಳ ಹಿಂದೆ ಚೆನ್ನೈನಲ್ಲಿ ಹೋಟೆಲ್ ಮಾಣಿಯೊಬ್ಬರೊಂದಿಗೆ ನಡೆದ ಸ್ಮರಣೀಯ ಮಾತುಕತೆಯನ್ನು ವಿವರಿಸಿದ್ದಾರೆ. ಮಾಣಿಯ ಸಲಹೆಯ ಮೇರೆಗೆ ಸಚಿನ್ ತಮ್ಮ ಆರ್ಮ್ ಗಾರ್ಡ್ ಮರುವಿನ್ಯಾಸಗೊಳಿಸಿದ್ದರು.

ನಾನು ಕೆಲವು ವರ್ಷಗಳ ಹಿಂದೆ ಟೆಸ್ಟ್ ಸರಣಿಯ ಸಮಯದಲ್ಲಿ ಚೆನ್ನೈನ ಹೋಟೆಲ್‍ನಲ್ಲಿದ್ದೆ. ಆಗ ಒಬ್ಬ ಮಾಣಿಯೊಬ್ಬರು ಕಾಫಿ ಹಿಡಿದು ರೂಮ್‍ಗೆ ಬಂದಿದ್ದರು. ನೀವು ಅನುಮತಿ ನೀಡಿದರೆ, ನಾನು ನಿಮ್ಮೊಂದಿಗೆ ಕ್ರಿಕೆಟ್ ಬಗ್ಗೆ ಮಾತನಾಡಲು ಬಯಸುತ್ತೇನೆ ಎಂದು ಕೇಳಿದ್ದರು. ಆಗ ನಾನು ಕೇಳಿ ಎಂದು ಹೇಳಿದೆ. ಮಾತು ಮುಂದುವರಿಸಿದ ಅವರು, ನಾನು ನಿಮ್ಮ ದೊಡ್ಡ ಅಭಿಮಾನಿ. ನಾನು ನಿಮ್ಮ ಬ್ಯಾಟಿಂಗ್ ಅನ್ನು ಬಹಳ ಎಚ್ಚರಿಕೆಯಿಂದ ನೋಡುತ್ತೇನೆ. ನಾನು ಪ್ರತಿ ಚೆಂಡನ್ನು 5-7 ಬಾರಿ ರಿವೈಂಡ್ ಮಾಡುತ್ತೇನೆ. ಆದ್ದರಿಂದ ನೀವು ಆರ್ಮ್ ಗಾರ್ಡ್ ಧರಿಸಿದಾಗಲೆಲ್ಲಾ, ನಿಮ್ಮ ಬ್ಯಾಟ್ ಸ್ವಲ್ಪ ವಿಭಿನ್ನವಾಗಿ ಸ್ವಿಂಗ್ ಮಾಡಲು ಪ್ರಾರಂಭಿಸುತ್ತದೆ ಎಂದು ನಾನು ಭಾವಿಸಿದೆ ಎಂದಿದ್ದರು.

ಮಾಣಿಯ ಮಾತು ಕೇಳಿದ ನಾನು, ಹೌದು. ಇಷ್ಟು ಒಳ್ಳೆಯದನ್ನು ಗಮನಿಸಿದ ವಿಶ್ವದ ಏಕೈಕ ವ್ಯಕ್ತಿ ನೀನು ಎಂದಿದ್ದೆ. ಆ ಘಟನೆಯ ನಂತರ ನನ್ನ ಆರ್ಮ್ ಗಾರ್ಡ್ ಅನ್ನು ಸರಿಯಾದ ಗಾತ್ರ ಮತ್ತು ಸರಿಯಾದ ಪ್ರಮಾಣದ ಪ್ಯಾಡಿಂಗ್‍ನೊಂದಿಗೆ ಮರುವಿನ್ಯಾಸಗೊಳಿಸಿದೆ ಎಂದು ಸಚಿನ್ ಹೇಳಿಕೊಂಡಿದ್ದಾರೆ.

ನಾನು ಈವರೆಗೂ ಅವರನ್ನು ಭೇಟಿಯಾಗಲು ಸಾಧ್ಯವಾಗಿಲ್ಲ. ಅವರ ಹುಡುಕಾಟದಲ್ಲಿದ್ದೇನೆ. ನೀವು ಅವರನ್ನು ಹುಡುಕಲು ಸಹಾಯ ಮಾಡಿ ಪ್ಲೀಸ್ ಎಂದು ಸಚಿನ್ ತೆಂಡೂಲ್ಕರ್, ನೆಟ್ಟಿಗರಿಗೆ ಮನವಿ ಮಾಡಿಕೊಂಡಿದ್ದಾರೆ.

A chance encounter can be memorable!
I had met a staffer at Taj Coromandel, Chennai during a Test series with whom I had a discussion about my elbow guard, after which I redesigned it.
I wonder where he is now & wish to catch up with him.

Hey netizens, can you help me find him? pic.twitter.com/BhRanrN5cm

— Sachin Tendulkar (@sachin_rt) December 14, 2019